
Mikotoxinok előfordulásának vizsgálata magyarországi kukoricamintákban

A klímaváltozás miatt a penészgombák terjedésére lehet számítani a Kárpát-medencében és
egész Európában. Jelen tudásunk szerint a penészgombák több, mint 300 különböző hatású
mikotoxint termelnek, amelyek kutatása az élőkre gyakorolt súlyos és káros hatásaik miatt
rendkívül nagy jelentőséggel bír. Dolgozatom készítése során magyarországi
kukoricamintákból határoztam meg a legfontosabb mikotoxinok – úgy, mint aflatoxinok
(AFB1, AFB2), ochratoxin-A, deoxinivalenol, T2-toxin, zearalenon, fumonizin B1+B2+B3
– koncentrációját analitikai módszerrel és elemeztem ezen koncentrációértékek
határértékekhez való viszonyát. A mérések kivitelezése MycoFossTM módszerrel történt,
amely képes az érdeklődésünk tárgyát képező hat mikotoxin egyidejű vizsgálatára. A
vizsgált mintákban legalább három mikotoxin jelent meg egyidejűleg, a minták döntő
többsége viszont mind a hat mikotoxint tartalmazta. A kapott eredményekből
megállapíthattuk, hogy legnagyobb arányban az ochratoxin-A, valamint a fumonizin
B1+B2+B3 fordult elő az élelmezési határértéket meghaladó mennyiségben. Ezen
eredmények fényében a multimikotoxinok együttes hatásának veszélyéről beszélhetünk,
mivel a klímaváltozás olyan penészgombafajok szaporodását teszi lehetővé, amelyek eddig
nem, vagy csak kisebb mértékben voltak jellemzőek hazánkra. A mikotoxin szennyezés így
egyre nagyobb méreteket ölt, ezért a jelenség jövőbeli vizsgálata egyre fontosabbá válik.
Mindezek miatt olyan vizsgálati módszerek fejlesztése és alkalmazása válik szükségessé,
amelyek képesek a multimikotoxin hatás detektálására és monitorozására.



